**ELŐTERJESZTÉS**

**a helyi népszavazás kezdeményezéséhez szükséges választópolgárok számáról szóló önkormányzati rendelet megalkotása**

**Előadó:** dr. Kiss Julianna jegyző

**Az előterjesztést készítette**: Böröndyné Nagy Anikó aljegyző és Sipos-Nagy Anita igazgatási ügyintéző

Tisztelt Képviselő-testület!

2014. január 18-án hatályba lépett a népszavazás kezdeményezéséről, az európai polgári kezdeményezésről, valamint a népszavazási eljárásról szóló 2013. évi CCXXXVIII. törvény (a továbbiakban: NSZ. tv.), amely az országos népszavazásról és népi kezdeményezésről szóló 1998. évi III. törvény helyébe lépett.

Ezzel egy időben hatályon kívül helyezték a helyi önkormányzatokról szóló 1990. évi LXV. törvény (a továbbiakban: Ötv.) 45-51. §-ait (IV. fejezet), amelyek a helyi népszavazásról és a népi kezdeményezésről rendelkeztek. Az NSZ. tv. III. fejezete rögzíti a helyi népszavazás kezdeményezésére, a VI. fejezete pedig a helyi népszavazási eljárásra vonatkozó szabályokat. A III. fejezet 2014. január 18-án, míg a VI. fejezet 2014. október 1-én lépett hatályba. A népi kezdeményezés intézménye megszűnt.

Korábban az Ötv. 50. § (2) bekezdése adott felhatalmazást arra, hogy önkormányzati rendelet szabályozza a helyi népszavazás és népi kezdeményezés feltételeit, az eljárás rendjét.

Az NSZ. tv. 34. §-a rögzíti, hogy helyi népszavazást kezdeményezhet az önkormányzati rendeletben meghatározott számú választópolgár, ami nem lehet kevesebb a választópolgárok tíz százalékánál és nem lehet több a választópolgárok huszonöt százalékánál. Az NSZ. tv. 92. §-a felhatalmazást ad arra, hogy a helyi önkormányzat képviselő-testülete rendeletben határozza meg a helyi népszavazás kezdeményezéséhez szükséges választópolgárok számát.

Nick község Önkormányzata Képviselő-testületének 18/2000.(XII.19.) önkormányzati rendelete rögzíti a helyi népszavazás és népi kezdeményezés feltételeit és az eljárás rendjét.

Ebben a rendeletben legalább 60 választópolgár kezdeményezhette a helyi népszavazást.

A fentiek alapján szükséges a jelenleg hatályos önkormányzati rendeletet hatályon kívül helyezni és az NSZ. tv. 92. §-a szerinti felhatalmazáson alapuló új rendelet megalkotása válik szükségessé. A kezdeményezéshez szükséges választópolgárok számát a hatályos rendelettel egyező módon, figyelemmel a törvényi keretekre (10-25 %) javaslom a választópolgárok 15 %-ában, azaz 66 főben megállapítani (választópolgárok száma 2016. október 2-ai népszavazás során: 440 fő).

Nick, 2017. június 15.

dr. Kiss Julianna sk.

jegyző

**ELŐZETES HATÁSVIZSGÁLAT**

**a helyi népszavazás kezdeményezéséhez szükséges választópolgárok számáról szóló önkormányzati rendelet megalkotására vonatkozó rendelet tervezethez**

A jogalkotásról szóló 2010. évi CXXX. tv. 17. § (1) bekezdése alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. Az előzetes hatásvizsgálat eredményéről a testületet tájékoztatni kell.

A törvény 17. § (2) bekezdése szerint a hatásvizsgálat során vizsgálni kell:

a) a tervezett jogszabály valamennyi jelentősnek ítélt hatását, különösen

aa) társadalmi, gazdasági, költségvetési hatásait,

ab) környezeti és egészségi következményeit,

ac) adminisztratív terheket befolyásoló hatásait, valamint

b) a jogszabály megalkotásának szükségességét, a jogalkotás elmaradásának várható következményeit, és

c) a jogszabály alkalmazásához szükséges személyi, szervezeti, tárgyi és pénzügyi feltételeket.

A fentiek alapján a rendelet módosításának várható következményeiről – az előzetes hatásvizsgálat tükrében – az alábbi tájékoztatást adom:

1. A szabályozás várható következményei:

a) társadalmi, gazdasági hatásai: a helyi népszavazásra vonatkozó, eddig több központi-és helyi jogszabályból (Ötv., régi Ve., helyi rendelet) kiolvasható joganyagot 2014. október 1-től egységesen új központi jogszabály (az NSZ tv.) tartalmazza, mely könnyíti a jogalkalmazást. Az NSZ tv. szabályait – a helyi népszavazás kezdeményezéséhez szükséges választópolgárok számának meghatározása tárgyában – az új önkormányzati rendelet egészíti ki.

b) költségvetési hatásai: a rendeletnek közvetlenül nincs, a rendeletalkotásra felhatalmazást adó törvénynek viszont van költségvetési kihatása, amennyiben helyi népszavazásra kerül sor, ennek költségét az önkormányzatnak kell viselnie.

c) környezeti és egészségi következményei: nincs.

d) adminisztratív terheket befolyásoló hatások: amennyiben népszavazásra kerül sor jelentős adminisztrációs teher jelentkezik. Egyebekben a rendelet-módosítást a Kormányhivatal felé jelezni kell, illetve egységes szerkezetben fel kell tölteni a Nemzeti Jogszabálytárba.

2. Jogszabály megalkotásának szükségessége: a rendelet megalkotása törvényi kötelezettség, így a jogalkotás elmaradásának következménye az önkormányzat mulasztásos törvénysértése.

3. Jogszabály alkalmazásához szükséges személyi, szervezeti, tárgyi és pénzügyi feltételek:

Személyi feltételek: jelentős forrást igényel

Szervezeti feltételek: jelentős forrást igényel

Tárgyi feltételek: változtatást nem igényel

Pénzügyi feltételek: jelentős forrást igényel

Nick Község Önkormányzata Képviselő-testületének

**…/2017. (….….) önkormányzati rendelete**

**a helyi népszavazás kezdeményezéséhez szükséges választópolgárok számáról**

TERVEZET

Nick Község Önkormányzatának Képviselő-testülete a népszavazás kezdeményezéséről, az európai polgári kezdeményezésről, valamint a népszavazási eljárásról szóló 2013. évi CCXXXVIII. törvény 92. § -ában kapott felhatalmazás alapján, az Alaptörvény 32. cikk (1) bekezdés a) pontjában meghatározott feladatkörében eljárva a következőket rendeli el:

**1. §**

Helyi népszavazást legalább 66 választópolgár kezdeményezhet.

**2. §**

1. Ez a rendelet 2017. július 1-jén lép hatályba.
2. Hatályát veszti a helyi népszavazásról és népi kezdeményezésről szóló 18/2000.(XII.19.) önkormányzati rendelet.

Nick, 2017. június 27.

Csorba József sk. dr. Kiss Julianna sk.

polgármester jegyző